יום השיחות השני בין טראמפ וקים: "רעיונות גדולים נזרקים" - וואלה! חדשות
מנהיגי ארה"ב וקוריאה הצפונית פתחו את יומה השני של הפסגה המשותפת בווייטנאם. עד כה, שני הצדדים הביעו תקווה בהתקדמות בתהליך לפירוז חצי האי הקוריאני מגרעין. "אני לא ממהר להגיע לעסקה", אמר טראמפ. עם זאת, לפי דיווחים, הפסגה תתקצר ולא תהיה חתימה על הסכם
עמרי נחמיאס, שליח וואלה! NEWS לוושינגטון יום חמישי, 28 בפברואר 2019, 06:37
נשיא ארצות הברית דונלד טראמפ ומנהיג קוריאה הצפונית קים ג'ונג און פתחו היום (חמישי) את יומה השני של הפסגה המשותפת בהאנוי, בירת וייטנאם. עד כה, שני הצדדים הביעו תקווה בהתקדמות בתהליך לפירוז חצי האי הקוריאני מגרעין. עם זאת, הפסגה תסתיים מוקדם מהצפוי, ולא תכלול ארוחת צהריים משותפת. בוושינגטון פוסט דווח כי גם לא צפויה חתימה על הסכם בין המנהיגים, כפי שהיה בסינגפור לפני שמונה חודשים.
בפתח הפגישה הבוקר טראמפ אמר לכתבים כי "הרבה רעיונות גדולים נזרקים לאוויר" והוסיף כי "כשיש מערכת יחסים טובה, הרבה דברים טובים קורים". עוד אמר הנשיא כי הוא "לא ממהר" להגיע לעסקה.
קים וטראמפ, הבוקר (צילום: רויטרס)
טראמפ וקים מטיילים בחצר בית המלון, הבוקר (צילום: רויטרס)
נשיא ארצות הברית דונלד טרמאפ ומנהיג קוריאה הצפונית קים ג'ונג און ביום הפגישות השני בהאוני בירת ווייטנאם, 29 פברואר 2019 (צילום: רויטרס)
אתמול נפגשו המנהיגים לארוחת ערב משותפת, לאחר שמוקדם יותר נפגשו בפתח הפסגה המשותפת. שני המנהיגים נפגשו במלון "מטרופול" בבירת ווייטנאם והחליפו ברכות הדדיות ולחיצות ידיים, והתיישבו לארוחת הערב החגיגית.
"אני מאמין שהפסגה תהיה מוצלחת", אמר אתמול טראמפ בפתח הדברים לצדו של קים, על רקע הביקורת מבית שהוא מפגין פייסנות רבה מדי ביחס למשטר הקומוניסטי. טראמפ חזר על כך שלקוריאה הצפונית יש "פוטנציאל כלכלי בלתי-מוגבל" ושיבח את יחסיו האישיים עם הרודן הצעיר, שאותו כינה "מנהיג דגול".
הנשיא טראמפ וקים ג'ונג און בפתח פגישתם, אתמול (צילום: רוטירס)
טראמפ וקים, היום (צילום: רויטרס)